b"\n_START_ARTICLE_\nStar Wars: The Last Jedi\n_START_SECTION_\nHandling\n_START_PARAGRAPH_\nMotstandsbevegelsen under ledelse av general Leia Organa (Carrie Fisher) m\xc3\xa5 evakuere basen sin p\xc3\xa5 D'Qar n\xc3\xa5r en av First Orders krigsfl\xc3\xa5ter angriper planeten. Motstandspiloten Poe Dameron (Oscar Isaac) lykkes sammen med andre motstandskjempere i \xc3\xa5 \xc3\xb8delegge en av First Orders kampskip, men oppr\xc3\xb8rsstyrken lider store tap f\xc3\xb8r de unnslipper i hyperrommet. Poe blir kritisert av Leia for det kostbare og uforsvarlige angrepet, mens First Orders \xc3\xb8verste leder Snoke (Andy Serkis) kritiserer general Armitage Hux (Domhnall Gleeson) fordi han ikke lykkes i \xc3\xa5 hindre evakueringen._NEWLINE_First Order har imidlertid f\xc3\xa5tt tak i en sporingsenhet som gj\xc3\xb8r at de kan spore motstandsbevegelsens fl\xc3\xa5testyrke gjennom hyperrommet. Motstandsfl\xc3\xa5ten har lite brennstoff igjen, og motstandsbevegelsen m\xc3\xa5 ta i bruk romskipets kraftskjold for \xc3\xa5 hale ut tiden. First Order-generalen Kylo Ren (Adam Driver) leder an et angrep p\xc3\xa5 motstandsbevegelsens fl\xc3\xa5te, og motstandskjemperen Admiral Ackbar d\xc3\xb8r underveis. Leia bruker Kraften for \xc3\xa5 overleve angrepet, men faller i koma like etterp\xc3\xa5. Viseadmiral Amilyn Holdo (Laura Dern) overtar kommandoen over motstandsbevegelsen._NEWLINE_I mellomtiden v\xc3\xa5kner motstandskjemperen Finn (John Boyega) fra koma. Han planlegger \xc3\xa5 r\xc3\xb8mme i en n\xc3\xb8dfarkost for \xc3\xa5 finne kameraten Rey, men blir stoppet av mekanikeren Rose Tico (Kelly Marie Tran). De oppdager at First Order kan spore dem med en sporingsenhet, noe de forteller til Poe. Finn, Poe og Rose kontakter bardamen Maz Kanata (Lupita Nyong'o), som forteller dem at de m\xc3\xa5 f\xc3\xa5 tak i en dyktig kodeknekker i spillbyen Canto Bight p\xc3\xa5 \xc3\xb8rkenplaneten Cantonica. Han kan hjelpe dem med \xc3\xa5 deaktivere sporingsenheten, slik at fl\xc3\xa5ten kan unnslippe i hyperrommet._NEWLINE_Skrapsamleren Rey (Daisy Ridley) har dratt til havplaneten Ahch-To sammen med wookiepiloten Chewbacca og droiden R2-D2, og hun m\xc3\xb8ter jedimesteren Luke Skywalker (Mark Hamill) p\xc3\xa5 toppen av et h\xc3\xb8yt fjell. Luke nekter i utgangspunktet \xc3\xa5 l\xc3\xa6re henne om Kraften, men lar seg etter hvert overbevise. Rey og Kylo Ren telepatiske samtaler med hverandre gjennom Kraften. Luke og Kylo Ren har ulike forklaringer p\xc3\xa5 hva som egentlig hendte med Kylo Ren. Luke tilkjennegir at han vurderte \xc3\xa5 drepe Kylo Ren fordi han trodde det var en ond kraft i ham. Han nekter \xc3\xa5 bli med i motstandsbevegelsen, og Rey bestemmer seg for \xc3\xa5 dra tilbake uten ham. N\xc3\xa5r Rey har dratt bestemmer Luke seg for \xc3\xa5 brenne de eldgamle jediskriftene p\xc3\xa5 \xc3\xb8ya. Plutselig ser han sp\xc3\xb8kelset til Yoda (Frank Oz), en tidligere jedimester. Yoda kritiserer Luke for ikke \xc3\xa5 l\xc3\xa6re av sine feil._NEWLINE_Poe f\xc3\xa5r h\xc3\xb8re om Holdos plan om \xc3\xa5 evakuere de gjenv\xc3\xa6rende motstandskjemperne i n\xc3\xb8dfarkoster. Han mener at Holdos strategi er risikabel og dumdristig, og han setter i gang et mytteri. Finn, Rose og droiden BB-8 drar til et kasino p\xc3\xa5 Canto Bight for \xc3\xa5 finne kodeknekkeren. De havner i fengsel og m\xc3\xb8ter piraten og kodeknekkeren DJ (Benicio del Toro), som hjelper dem med \xc3\xa5 r\xc3\xb8mme. Finn og Rose l\xc3\xb8per ned til en stall med mishandlede ridedyr kalt Fathiers, og sammen med stallguttene setter de dyrene fri. DJ redder dem f\xc3\xb8r de blir tatt av lokale myndigheter, og de blir enige om \xc3\xa5 hjelpe hverandre. De tar seg inn i Snokes flaggskip \xc2\xabSupremacy\xc2\xbb og finner sporingsenheten, men blir tatt til fange av Captain Phasma (Gwendoline Christie) f\xc3\xb8r de rekker \xc3\xa5 deaktivere den._NEWLINE_Rey overgir seg til Kylo Ren, og hun gj\xc3\xb8r et fors\xc3\xb8k p\xc3\xa5 \xc3\xa5 omvende ham til den lyse siden av Kraften. Snoke forklarer at han har manipulert henne og Kylo Ren i en plan om \xc3\xa5 drepe Luke Skywalker. Snoke ber Kylo Ren om \xc3\xa5 drepe Rey, men Kylo Ren dreper Snoke i stedet. Kylo Ren ber deretter Rey om \xc3\xa5 bli med ham slik at de kan lage en ny orden sammen \xe2\x80\x93 uten verken First Order eller motstandsbevegelsen. Rey avsl\xc3\xa5r tilbudet og ber ham i stedet om \xc3\xa5 slutte seg til motstandsbevegelsen. Begge bruker Kraften for \xc3\xa5 f\xc3\xa5 tak i Anakin Skywalkers lyssabel, men fordi Kraften er like stor hos begge to, blir lyssabelen delt i to. Rey flykter, og Hux sp\xc3\xb8r Kylo Ren om hva som har hendt. Kylo Ren skylder p\xc3\xa5 Rey for drapet p\xc3\xa5 Snoke og erkl\xc3\xa6rer seg selv som First Orders nye leder._NEWLINE_Leia v\xc3\xa5kner og fortsetter evakueringen som Holdo hadde iverksatt. Holdo blir igjen i motstandsbevegelsens flaggskip for \xc3\xa5 villede First Orders fl\xc3\xa5testyrke, slik at oppr\xc3\xb8rsstyrken kan evakuere i fred og ro til mineralplaneten Crait. DJ forteller First Order om motstandsbevegelsens planer, og Hux beordrer styrken om \xc3\xa5 angripe n\xc3\xb8dfarkostene. Holdo ofrer seg selv ved \xc3\xa5 kj\xc3\xb8re flaggskipet inn i \xc2\xabSupremacy\xc2\xbb. Det gir Rey tid til \xc3\xa5 r\xc3\xb8mme, mens BB-8 redder Finn og Rose, som r\xc3\xb8mmer etter \xc3\xa5 ha bekjempet Phasma. N\xc3\xa5r First Order ankommer Crait for \xc3\xa5 utslette motstandsbevegelsen, blir de angrepet av Poe, Finn og Rose. Rey og Chewbacca ankommer Crait med Millennium Falcon og driver TIE-fighterne vekk. First Order tar seg inn i oppr\xc3\xb8rsbasen._NEWLINE_Luke dukker opp p\xc3\xa5 Crait for \xc3\xa5 hale ut tiden. Kylo Ren angriper ham med lyssverdet sitt, men det har ingen effekt. Kylo Ren innser at det kun er en projeksjon, og at Luke fremdeles er p\xc3\xa5 Ahch-To. Rey finner en bakvei til basen og hjelper motstandsbevegelsen med evakueringen. Luke er utslitt etter kraftprojeksjonen og d\xc3\xb8r i fred og ro p\xc3\xa5 Ahch-To. Leia forteller Rey at motstandsbevegelsen har alt den trenger for \xc3\xa5 bekjempe First Order. En av guttene som hjalp Rose og Finn i Canto Bight, bruker Kraften for \xc3\xa5 plukke opp en feiekost og ser h\xc3\xa5pefullt opp mot stjernehimmelen.\n_START_SECTION_\nProduksjon\n_START_PARAGRAPH_\n20. juni 2014 ble det kunngjort at Rian Johnson skulle skrive manus og regissere Episode VIII og Kathleen Kennedy, Ram Bergman, Tom Karnowski, Jason D. McGatlin og J.J. Abrams skal v\xc3\xa6re produsenter._NEWLINE_Johnson skal ha ment at filmen skal fortsette umiddelbart etter den siste scenen i The Force Awakens. _NEWLINE_Filmens tittel, Star Wars: The Last Jedi, ble kunngjort av Lucasfilm 23. januar 2017.\n_START_SECTION_\nValg av roller\n_START_PARAGRAPH_\nI mars 2015 bekreftet Oscar Isaac at han ogs\xc3\xa5 vil spille rollen som Poe Dameron Episode VIII._NEWLINE_I september 2015 hadde Disney tre kandidater til en kvinnelig hovedrolle. Disse tre var Gina Rodriguez, Tatiana Maslany og Olivia Cooke. Senere i september bekreftet ogs\xc3\xa5 Benicio del Toro at han skal spille en rolle i filmen, og Mark Hamill ble ogs\xc3\xa5 bekreftet. I oktober 2015 gikk det et rykte om at Gugu Mbatha-Raw hadde f\xc3\xa5tt en rolle i filmen, og i november fikk Jimmy Vee rollen som R2-D2 som da erstattet Kenny Baker som hadde spilt rollen i alle Star Wars filmene opp til og med Star Wars Episode III: Sithene tar hevn._NEWLINE_Samme m\xc3\xa5ned annonserte Kathleen Kennedy, presidenten i Lucasfilm, under premieren av Star Wars: The Force Awakens i London at alle rolleinnehaverne skulle returnere i Episode VIII sammen med en h\xc3\xa5ndfull nye skuespillere. N\xc3\xa5r filmingen startet i februar 2016 ble det bekreftet at Laura Dern og Kelly Marie Tran hadde uspesifiserte roller.\n_START_SECTION_\nInnspilling og filmeffekter\n_START_PARAGRAPH_\nI september 2015 begynte filmingen p\xc3\xa5 \xc3\xb8ya Skellig Michael utenfor Irland grunnet utfordringer med v\xc3\xa6rforholdet der andre deler av \xc3\xa5ret. Filmingen skulle vare i fire dager men den f\xc3\xb8rste dagen ble kansellert grunnet sv\xc3\xa6rt d\xc3\xa5rlige v\xc3\xa6rforhold. I november 2014 bekreftet Ivan Dunleavy, sjefen for Pinewood Studios, at filmingen ville foreg\xc3\xa5 p\xc3\xa5 Pinewood og i Mexico. I september avsl\xc3\xb8rte Benicio del Toro at hoveddelen av filmingen ville starte i mars 2016, men produsent Kathleen Kennedy sa senere at dette skulle starte i januar 2016.  _NEWLINE_Carrie Fisher, som spiller general Leia Organa, d\xc3\xb8de 27. desember 2016. Men if\xc3\xb8lge Lucasfilm s\xc3\xa5 var Fisher ferdig med \xc3\xa5 spille inn alle sine scener til filmen.   _NEWLINE_P\xc3\xa5 en Twitter-melding annonserte regiss\xc3\xb8r Rian Johnson at siste scene ble filmet 22. juli 2016. Filmen g\xc3\xa5r da over i klipp- og etterarbeidsfasen\n_START_SECTION_\nMusikk\n_START_PARAGRAPH_\nI juli 2013 annonserte produsent Kathleen Kennedy at John Williams, som komponerte musikken for de andre filmene, ogs\xc3\xa5 skulle komponere til de tre nye filmene.  _NEWLINE_P\xc3\xa5 en konsert i august 2016 bekreftet Williams at han har planlagt \xc3\xa5 starte \xc3\xa5 komponere musikken til Episode VIII.\n_START_SECTION_\nUtgivelse\n_START_PARAGRAPH_\nI januar 2015 utalte Disney sjef Bob Iger at Episode VIII skulle utgis i 2017, og i mars annonserte Disney at utgivelsesdatoen var satt til 26. mai 2017. I januar 2016 ble utgivelsen utsatt til 15. desember 2017.\n_START_SECTION_\nOppf\xc3\xb8lgere\n_START_PARAGRAPH_\nEpisode IX, som er den siste filmen i den nye trilogien, er planlagt utgitt i 20. desember 2019. Den skal regisseres av  J.J. Abrams, og han skal ogs\xc3\xa5 skrive manus sammen med Chris Terrio. I tillegg kommer han til \xc3\xa5 produsere filmen igjennom sitt selskap Bad Robot Productions sammen med Kathleen Kennedy og Michelle Rejwan._NEWLINE_Innspillingen av filmen er planlagt startet i juni 2018."